ישיבת מליאה, כנסת 23, פרוטוקול מספר 2, 2020-03-17 00:00

יולי יואל אדלשטיין: חברי הכנסת, היום כ"א באדר תש"ף, 17 במרץ 2020.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הסעיף הראשון הוא הצהרת אמונים של חברת הכנסת אורית פרקש הכהן.

יולי יואל אדלשטיין: חברת הכנסת אורית פרקש הכהן, אקרא בפנייך את נוסח הצהרת האמונים של חבר כנסת, ואת תשיבי: "מתחייבת אני".

יולי יואל אדלשטיין: וזה נוסח ההצהרה: "אני מתחייבת לשמור אמונים למדינת ישראל ולמלא באמונה את שליחותי בכנסת".

אורית פרקש הכהן: מתחייבת אני.

יולי יואל אדלשטיין: ברכות.

יולי יואל אדלשטיין: אנחנו עוברים לסעיף השני, נאומים בני דקה.

יולי יואל אדלשטיין: שימו לב לשינויים – אם אתם כאן אז שמתם לב לשינויים: בגלל השמירה על עשרה אנשים, כפי שאומרות ההנחיות, אנחנו ביקשנו להירשם במזכירות.

יולי יואל אדלשטיין: חמישה אנשים ראשונים איתנו באולם, אחר כך הם יצאו, ונוכל להביא חברים נוספים על מנת שנקיים את מצוות התקנון לגבי נאומים בני דקה בימי שלישי.

יולי יואל אדלשטיין: חברת הכנסת כמאל מריח, בבקשה, גברתי, את הראשונה.

יולי יואל אדלשטיין: אחרייך – חבר הכנסת יזהר שי.

ע'דיר כמאל מריח: אדוני יושב-ראש הכנסת, כנסת ריקה ונכבדה, מיום ליום אנחנו מקבלים עוד ועוד נתונים על המשבר הבריאותי והכלכלי הפוקד את המדינה, במקביל לעולם כולו.

ע'דיר כמאל מריח: עוד יתקיימו דיונים רבים וביקורתיים על המוכנות שלנו כמדינה למשבר מסוג זה.

ע'דיר כמאל מריח: נכון לעכשיו, הקטסטרופה עדיין לא הגיעה אלינו, אבל קריסתה של מערכת הבריאות טרום המשבר נותנת את אותותיה.

ע'דיר כמאל מריח: אתמול פרסם ג'וש בריינר בהארץ עדות של מתמחה שהתריע על מחסור חמור בציוד רפואי הכרחי שמסכן את הרופאים והאחיות, שחלקם עם מחלות רקע.

ע'דיר כמאל מריח: יש מחסור במסכות, בחומרי חיטוי; נכון לאתמול בבוקר 21 אנשי צוות נדבקו בנגיף ועוד כ-2,500 נמצאים בבידוד, ואני מקווה מאוד שהמספרים לא יעלו, כי אז נגיע לקריסה מוחלטת.

ע'דיר כמאל מריח: בתוך כל המצב הזה אנחנו צריכים לשים לב שכאשר יש משבר כלכלי, הוא מוכפל פי כמה כאשר זה נוגע למיעוטים, שכפי שידוע, גם במצב הרגיל המצב שם בכי רע.

ע'דיר כמאל מריח: המיעוטים בפריפריה ייפגעו פגיעה אנושה הרבה יותר.

ע'דיר כמאל מריח: אני שמעתי וראיתי אתמול את ההנחיות במסיבת העיתונאים, ואני פונה למשרד הכלכלה, למשרד האוצר: אל תשכחו את המיעוטים.

ע'דיר כמאל מריח: הפגיעה הקשה בהם יכולה להיות קשה פי כמה וכמה.

ע'דיר כמאל מריח: אנחנו מדברים על עשרות אלפי משפחות שיכולות להיות עכשיו בקו העוני בגלל המצב.

ע'דיר כמאל מריח: תנו לזה דגש, תייעדו תקציבים מיוחדים למיעוטים ולפריפריה, ולאחר שיעבור זעם – בתקווה שעם כמה שפחות נפגעים – המדינה צריכה לחקור את המחדלים במערכת הבריאות לעומק, בעיקר לנוכח ההתרעות והאזהרות הרבות שנשמעו כאן בשנים האחרונות.

ע'דיר כמאל מריח: הממשלה חייבת להסביר לאן עברו כל המשאבים שהיו מיועדים למערכת הבריאות.

ע'דיר כמאל מריח: המצב כיום מחייב אותנו להתמודד, להציל חיים ולהיחלץ מהמצב הקיים, אבל אנחנו לא נסכים לכאוס הזה שישתולל שוב במשבר הבא.

יולי יואל אדלשטיין: תודה.

ע'דיר כמאל מריח: לבסוף, בהזדמנות זו אני מבקשת להודות לכלל הצוותים הרפואיים שעובדים לילות כימים בכל המרפאות, בכל בתי החולים, ולהגיד להם: אתם הגיבורים שלנו.

ע'דיר כמאל מריח: תודה לכם.

ע'דיר כמאל מריח: שוכרן.

יולי יואל אדלשטיין: תודה גם לך.

יולי יואל אדלשטיין: חבר הכנסת יזהר שי, בבקשה, אדוני.

יולי יואל אדלשטיין: אחריו – חברת הכנסת מיקי חיימוביץ'.

יזהר שי: אדוני היושב-ראש, כנסת עצובה אך נכבדה, הצעדים שנקטה ממשלת ישראל כדי לטפל במשבר הכלכלי הקשה שאליו נקלעה המדינה התייחסו עד כה לשני מגזרים: העצמאים בעלי העסקים וציבור השכירים בישראל.

יזהר שי: אבל יש מגזר אחד חשוב, ואפילו קריטי בימים האלה של משבר כל כך קשה, וזהו המגזר השלישי.

יזהר שי: אדוני היושב-ראש, עשרות אלפי עמותות עומדות בפני שוקת שבורה, בהינתן שהוראות השעה לא התייחסו ספציפית אליהן.

יזהר שי: ויותר מכך, מקורות המימון הפילנתרופי, התורמים – המקורות האלה הולכים ואוזלים, ומאות אלפי אנשים, אולי מיליונים, שהם דווקא בשכבות החלשות והנזקקות של החברה הישראלית, הם אלה שנותרים ללא מענה ככל שמצב העמותות הולך ומחמיר.

יזהר שי: בתוך כל אלה אני רוצה לשים דגש על הגופים הרבים במגזר השלישי שמטפלים בחינוך הבלתי-פורמלי בישראל.

יזהר שי: מאות עמותות, כ-20 ארגוני נוער, 14 תנועות נוער – כל אלה מעניקים חינוך בלתי פורמלי לכמעט מיליון בנות ובני נוער ברחבי המדינה.

יזהר שי: והחינוך הזה, שהוא חשוב וערכי כל כך בימים של שגרה, הוא קריטי בחשיבותו במיוחד בימים האלה של אווירת דאגה גדולה, פחד, אי-יציבות כלכלית וחששות גדולים מפני הלא-נודע.

יזהר שי: ודווקא עכשיו, ממש בימים אלה, נשלחים אלפי מדריכים, חונכים וחונכות, מנהיגים ומנהיגות של קבוצות נוער – הם נשלחים הביתה ללא תשלום, או לחופשה או שהם פשוט מפוטרים.

יזהר שי: אני קורא מכאן לשר החינוך, לשר האוצר ולראש הממשלה למצוא פתרונות תקציביים מיידיים כדי לאפשר המשכיות ורצף כך שפעילות ארגוני הנוער, תנועות הנוער וכל העמותות והארגונים שעוסקים בחינוך בלתי פורמלי, כולם יוכלו להמשיך לפעול בדרך כזאת או אחרת.

יזהר שי: אדוני היושב-ראש, התקציבים האלה כבר נמצאים רובם בבסיס התקציב הקיים, אבל מדינת ישראל חייבת למצוא את הדרכים לתעל אותם לפעילויות שונות, שונות מאלה שתוקצבו מראש, תוך התאמה למצב החדש – שיחות מרחוק עם חניכים, פעילויות מקוונות, פעילויות קבוצתיות, כל מה שאפשר באמצעים טכנולוגיים כאלה ואחרים.

יולי יואל אדלשטיין: תודה.

יזהר שי: אני מבקש מכאן לחזק את ידיהם של מובילי ומובילות משרד החינוך, מנכ"ל משרד החינוך, מינהל חברה ונוער – כל האנשים שעושים לילות כימים לטובת החברה הישראלית, במיוחד בימים האלה, כשהילדים ובני הנוער כל כך זקוקים להם.

יזהר שי: אדוני שר החינוך, אדוני שר האוצר, ראש הממשלה, פעלו מייד להציל את פעילות תנועות הנוער ואת ארגוני הנוער וכל מי שעוסקים בחינוך הבלתי-פורמלי.

יזהר שי: זהו צו השעה וזהו צו חירום לאומי.

יזהר שי: תודה רבה.

יולי יואל אדלשטיין: תודה, חבר הכנסת שי.

יולי יואל אדלשטיין: חברת הכנסת מיקי חיימוביץ', בבקשה, גברתי.

יולי יואל אדלשטיין: אחריה – חבר הכנסת בועז טופורובסקי.

מיכל (מיקי) חיימוביץ': תודה רבה, אדוני היושב-ראש.

מיכל (מיקי) חיימוביץ': אני רוצה להקדיש את הדקה שלי כאן

מיכל (מיקי) חיימוביץ': היום למגזר שלם שעד היום באמת לא שמענו התייחסות אחת אליו ולדרך שבה הוא חווה ויחווה את המשבר הנוראי שבו אנחנו נמצאים – העמותות, או כפי שנהוג לקרוא להן, המגזר השלישי.

מיכל (מיקי) חיימוביץ': אני כאן כדי להגיד לכם שהארגונים שמספקים את השירותים החברתיים החשובים ביותר נמצאים בפני קריסה.

מיכל (מיקי) חיימוביץ': אלה ארגונים שעסוקים בעבודת קודש – שמסייעים לקשישים, שמפיגים בדידות, שתומכים בנכים ובמוגבלים, שמעבירים מזון לנזקקים, שמטפלים בחיות עזובות ומצילים אותן.

מיכל (מיקי) חיימוביץ': באף מסיבת עיתונאים אין התייחסות לעמותות ולמגזר השלישי, שעובדים לילות כימים.

מיכל (מיקי) חיימוביץ': אני רוצה להזכיר – המגזר השלישי מעסיק כחצי מיליון עובדים שכירים, 14% ממשרות השכיר במשק, ובנוסף – כחצי מיליון מתנדבים.

מיכל (מיקי) חיימוביץ': המגזר השלישי אחראי ל-6% מהתל"ג.

מיכל (מיקי) חיימוביץ': משבר הקורונה מביא לפגיעה אנושה בפעילות ובהכנסות העצמיות, וזה מגיע אחרי משבר תקציבי מתמשך שכבר פגע קשות, וכמובן גם הידלדלות התרומות הפילנתרופיות.

מיכל (מיקי) חיימוביץ': אני קוראת מכאן למשרד האוצר לזכור את מגזר החמלה ולא לשכוח אותו.

מיכל (מיקי) חיימוביץ': הם, שעוזרים תמיד, זקוקים עכשיו גם לעזרה שלכם.

מיכל (מיקי) חיימוביץ': תודה רבה.

יולי יואל אדלשטיין: תודה, חברת הכנסת מיקי חיימוביץ'.

יולי יואל אדלשטיין: חבר הכנסת בועז טופורובסקי, בבקשה, אדוני.

יולי יואל אדלשטיין: אחריו – חברת הכנסת עומר ינקלביץ'.

בועז טופורובסקי: אדוני היושב-ראש, גם בכנסת העשרים-ושלוש אני אמשיך במסורת שבה אקריא בכל שבוע את שמות ההרוגים בתאונות הדרכים.

בועז טופורובסקי: אני מקווה שהכנסת הזאת תהיה ארוכה יותר ושיהיה לי הרבה פחות מה להקריא, כי מהפעם האחרונה שהקראתי כאן את שמות ההרוגים נהרגו 90 איש בכבישים, 90 איש, ומתחילת השנה, פחות משלושה חודשים, כבר נהרגו 58 אנשים בכבישים.

בועז טופורובסקי: מהקורונה אף אחד עוד לא מת במדינת ישראל; בכבישים מתו 58 אנשים, ואף אחד לא חושב לעשות סגר על כל הכבישים.

בועז טופורובסקי: הלוואי שיתייחסו לזה קצת יותר כמו שמתייחסים לקורונה.

בועז טופורובסקי: ביום שישי האחרון נהרגו לאה ורונן שקד, בעל ואישה, בדרך לבקר את הבן שלהם בבסיס.

בועז טופורובסקי: הם נהרגו בכביש 25 סמוך לבאר שבע; ביום ראשון נהרג צעיר בן 20 בתאונה קטלנית בכביש 866; נהרג רוכב אופניים בתאונת דרכים בכביש 395; נקבע מותה של הולכת רגל שנפצעה קשה בתאונת דרכים בירושלים לפני כעשרה ימים.

בועז טופורובסקי: בשבוע האחרון נהרגו חמישה אנשים.

בועז טופורובסקי: אני אמשיך כאן להיאבק ולהילחם כדי שיהיו תקציבים לפיתוח כבישים, להטמעת טכנולוגיה, להסתכל פני עתיד ולהתייחס לתאונות הדרכים כאל מלחמה, לפחות כמו שמתייחסים לקורונה.

בועז טופורובסקי: תודה רבה.

יולי יואל אדלשטיין: תודה, חבר הכנסת בועז טופורובסקי.

יולי יואל אדלשטיין: חברת הכנסת עומר ינקלביץ', בבקשה, גברתי.

יולי יואל אדלשטיין: אחריה – חברת הכנסת אורנה ברביבאי.

עומר ינקלביץ': תודה רבה, אדוני היושב-ראש.

עומר ינקלביץ': חברותיי וחבריי חברי הכנסת, בעיני חלק מהילדים – ואני מדגישה: הילדים – יכול להיות שנדמה שאנחנו נמצאים קצת בתקופה של חופש גדול, אבל יש ילדים שבעבורם מדובר בתקופה של סיוט, של הסיוט הגדול.

עומר ינקלביץ': בתקופה שמערכת החינוך מושבתת ישנם ילדים שנמצאים במצב מאוד קשה.

עומר ינקלביץ': אני מדברת על ילדי החינוך המיוחד.

עומר ינקלביץ': הם קבוצה של ילדים שצריכים באמת תשומת לב מיוחדת.

עומר ינקלביץ': בזמן שילדים מסוימים, הילדים שלנו, נמצאים בבתים ואולי יכולים להסתגל ולסבול את המצב, יש ילדים שסובלים.

עומר ינקלביץ': אלה ילדים שזקוקים לטיפולים מיוחדים שהכרחיים לבריאות שלהם, כמו פיזיותרפיה, קלינאות תקשורת, טיפולים פסיכולוגיים.

עומר ינקלביץ': עצירה של כל אלה, של כל הטיפולים הללו, יכולה לגרום לנסיגה אצל הילדים האלה, לנסיגה מאוד משמעותית בתפקוד שלהם, ולא רק זה – טיפולים ארוכים יכולים לרדת לטמיון.

עומר ינקלביץ': ההורים מאוד מודאגים מזה, וגם הגופים שמטפלים בהם מלאים בפניות.

עומר ינקלביץ': פונים אליהם בלי סוף, והם במצוקה קשה.

עומר ינקלביץ': יש פתרונות, פשוט צריך ליישם את הפתרונות האלה.

עומר ינקלביץ': דוגמה אחת ליישום הפתרונות האלה זה להתאים מבנים של משרד החינוך או מתנ"סים למתן טיפולים; כמובן, לעשות את זה במרחב הסטרילי ובהתאם להנחיות, אבל חייבים לעשות את זה.

עומר ינקלביץ': צריך לומר שמדובר בעשרות ילדים בכל עיר, כך שאפשר ורצוי וצריך לתת להם את היחס המתאים.

עומר ינקלביץ': תודה רבה, אדוני.

יולי יואל אדלשטיין: תודה, חברת הכנסת ינקלביץ'.

יולי יואל אדלשטיין: חברת הכנסת אורנה ברביבאי, בבקשה, גברתי.

יולי יואל אדלשטיין: אחריה – חבר הכנסת איתן גינזבורג.

אורנה ברביבאי: שלום.

אורנה ברביבאי: האמת, כנסת עצובה.

אורנה ברביבאי: בישראל חיים היום כ-9 מיליון אזרחים, אזרחים שלרוב ממלאים את החובות שלהם כלפי המדינה, ועכשיו תורה של המדינה לדאוג להם בחזרה.

אורנה ברביבאי: אנשים מצפים מהמנהיגים שלהם, בעיקר בתקופה של חוסר ודאות, שיקבלו החלטות בשקיפות, שיהיו מקצועיים ושיסבירו לציבור מדוע נכון לנהוג כך ולא אחרת.

אורנה ברביבאי: זה התנאי הבסיסי ליצירת אמון.

אורנה ברביבאי: והיום, יותר מתמיד, מוסדות המדינה צריכים לפעול באפקטיביות מרבית תוך שמירה על זכויות האזרח, לפחות כמו שהמדינה מקפידה לדרוש עמידה מלאה בחובות האזרחים כלפיה.

אורנה ברביבאי: הצוותים הרפואיים חייבים להיות מוגנים מהדבקה; העצמאים המוטרפים מדאגה צריכים תשובות ברורות; רבבות מובטלים שלא מרצון צריכים לדעת שהם יוכלו להתקיים בכבוד, וקשישים מבודדים בכל הארץ צריכים לדעת שלרשויות המקומיות יש כלים ומשאבים להגיע לכל אחד ואחת מהם ולא לזנוח אותם למות חלילה בשולי הדרך.

אורנה ברביבאי: ועוד דבר: בשעת מבחן זו הציבור מצפה מאיתנו, חברי הכנסת, לשמור עליו מפני החלטות לא מידתיות של ממשלת מעבר מתמשכת.

אורנה ברביבאי: דווקא עכשיו, בשעה של אתגר בריאותי וכלכלי כל כך גדול, עלינו להגביר את הפיקוח של הכנסת ולא להיכנע לפעולות המחלישות באופן מכוון את העשייה הפרלמנטרית.

אורנה ברביבאי: ואני אומרת לך, יושב-ראש הכנסת, מי כמוך יודע מה החשיבות של פיקוח הכנסת.

אורנה ברביבאי: במציאות כל כך משברית, שבה יש איום ממשי על הדמוקרטיה בחסות החוק ובתקנות חירום מסוכנות, חובתנו לעמוד על המשמר ולהצדיק את האמון שניתן בנו כשליחי ציבור.

אורנה ברביבאי: תודה.

יולי יואל אדלשטיין: תודה, חברת הכנסת אורנה ברביבאי.

יולי יואל אדלשטיין: חבר הכנסת איתן גינזבורג, בבקשה, אדוני, ואחריו – חברת הכנסת אורלי פרומן.

איתן גינזבורג: תודה רבה, אדוני יושב-ראש הכנסת.

איתן גינזבורג: חברי הכנסת, מדינת ישראל נמצאת במצב חירום ובמשבר בריאותי, כלכלי וחוקתי.

איתן גינזבורג: רק אתמול הושבענו כחברי הכנסת העשרים-ושלוש, ודווקא בעת הזאת ציפו חברי הכנסת להתחיל לפעול למען אזרחי המדינה, אבל לצערנו, יש מי שמנסה להאט את עבודת הכנסת.

איתן גינזבורג: למרות שהכנסת מוכרת כמקום עבודה חיוני גם על ידי משרד הבריאות, והוחרגה בצו שלו, מנסים למנוע ועדות קבועות, למנוע בחירת יושב-ראש קבוע, מטילים הגבלות על כינוס המליאה ועל פעילות פרלמנטרית חיונית ועוד הגבלות שונות ברחבי המשכן הזה.

איתן גינזבורג: אי-אפשר, אי-אפשר להשתחרר מהתחושה שהכול נובע משיקולים פוליטיים שמשרתים ממשלת מעבר שכבר מזמן איבדה את אמון הכנסת ואת אמון הציבור.

איתן גינזבורג: בתקופה כל כך רגישה, שבה ננקטות פעולות חירום, חלקן קיצוניות ותקדימיות, אנחנו חייבים למלא את התפקיד של הכנסת באופן רציף ואפקטיבי.

איתן גינזבורג: לכן גם לא סביר שהכנסת, אחרי שלא פעלה במשך שנה, תצא בעוד כשבועיים לפגרת הפסח עד חודש מאי, ולאחר מכן – אחרי חודשיים – לפגרה נוספת עד אמצע חודש אוקטובר.

איתן גינזבורג: זה לא ראוי וזה לא הגיוני, בטח שלא בתקופה כזאת קריטית, שהפיקוח הפרלמנטרי נדרש בה יותר מאי-פעם.

איתן גינזבורג: לכן פניתי אליך, אדוני היושב-ראש, ואני פונה גם לכל חברי הכנסת: צריך לבטל את הפגרות המתוכננות, לעבור לשבוע דיונים מלא ולהקים ועדות קבועות, כדי להבטיח פיקוח פרלמנטרי רציף ואפקטיבי כפי שנדרש, ובטח כפי שהציבור מצפה מאיתנו.

איתן גינזבורג: תודה רבה, אדוני.

יולי יואל אדלשטיין: תודה רבה לחבר הכנסת איתן גינזבורג.

יולי יואל אדלשטיין: חברת הכנסת אורלי פרומן, בבקשה, גברתי.

יולי יואל אדלשטיין: אחריה – חברת הכנסת טלי פלוסקוב.

אורלי פרומן: אדוני היושב-ראש, חבריי חברי הכנסת באשר אתם, עצוב לראות גן נעול.

אורלי פרומן: בצל משבר הקורונה, אנו עדים לסגירה הדרגתית של השמיים עבור צעירים רבים, וביניהם משוחררות ומשוחררי צה"ל, שיצאו כל אחד ואחת מהם בנקודות זמן שונות למסע, לטיול אחרי צבא.

אורלי פרומן: זו עלולה להיות סכנה משמעותית לחייהם.

אורלי פרומן: בימים האחרונים אנו נמצאים בקשר עם משפחות של צעירים השוהים במדינות עולם שלישי.

אורלי פרומן: הם עושים מאמצים רבים לחזור הביתה, וכרגע עומדות בפניהם שתי אפשרויות: לשלם סכומי עתק לחברות התעופה או להישאר במדינות האלה, רחוק מהבית, כשמעל ראשם מרחפת סכנת ההידבקות בקורונה במדינות זרות שלא יוכלו לטפל בהם כראוי במידת הצורך.

אורלי פרומן: אגב, פרו סגרה כליל את גבולותיה, הן באוויר והן ביבשה.

אורלי פרומן: אף אחד לא צפה או ציפה לפרוץ משבר כלל-עולמי רחב שכזה.

אורלי פרומן: אותם צעירות וצעירים הפכו שבויים של מגפה בין-לאומית.

אורלי פרומן: סגירת השמיים מובנת, היא כורח המציאות, אבל בנותינו ובנינו שלנו, דווקא בימים טרופים אלה, צריכים לחזור לכאן.

אורלי פרומן: אחריותה של המדינה היא להחזיר אותם, כי היום זו הדרך היחידה לכך – בהתערבות המדינה.

אורלי פרומן: פניתי היום לשר החוץ ישראל כץ ודרשתי כי ימצא לכך פתרון.

אורלי פרומן: המשפט "ושבו בנים לגבולם", שהפך לחלק מהישראליות, מקבל היום משמעות נוספת, והוא שצריך להנחות את שר החוץ לפעולה.

אורלי פרומן: תודה.

יולי יואל אדלשטיין: תודה, חברת הכנסת אורלי פרומן.

יולי יואל אדלשטיין: חברת הכנסת טלי פלוסקוב, בבקשה, גברתי.

יולי יואל אדלשטיין: אחריה – חברת הכנסת אורית פרקש הכהן.

טלי פלוסקוב: תודה רבה, אדוני יושב-ראש הכנסת.

טלי פלוסקוב: חבריי חברי הכנסת, נכון להיום ציבור בחתך גילים של בני 60 ומעלה נמצאים בסיכון גבוה יותר לחלות בנגיף הקורונה.

טלי פלוסקוב: יותר מ-200,000 קשישים, אזרחים ותיקים שלנו, מקבלים טיפול סיעודי מ-80,000 מטפלים שחלקם בגיל 60 ומעלה.

טלי פלוסקוב: קיים סיכון עצום להדבקות במחלה בקרב אוכלוסיית הקשישים, ובייחוד לצוות שממונה על טיפולם.

טלי פלוסקוב: לנוכח האמור, אני רוצה להודות למשרד האוצר ולמוסד לביטוח לאומי ולעומד בראשו על ההיענות המהירה והטיפול המקצועי בפתרון סוגיות לא פשוטות.

טלי פלוסקוב: כבר היום נרכש ציוד מיגון, כולל מסכות, כפפות וחומרי טיהור.

טלי פלוסקוב: אני רוצה להודות למטפלים ולמטפלות אשר ממשיכים לעבוד עם המטופלים למרות הסיכון הגבוה שהם לוקחים על עצמם.

טלי פלוסקוב: בקשה נוספת: במקרה שהמטפלים נאלצים שלא לעבוד באופן סדיר, על המדינה לספק למטפל שנאלץ להשעות את עבודתו מסיבות כאלה ואחרות אפשרות לקבל דמי אבטלה חלקיים, ביחס להרכב המשרה שהמטפל הפסיד בעקבות התקופה המורכבת הזאת.

טלי פלוסקוב: ובקשה נוספת: המוסד לביטוח לאומי מתבקש לפרסם את ההנחיות בכלל השפות לטובת קשישים ואוכלוסיות שאינם דוברים את השפה העברית.

טלי פלוסקוב: זה מאוד חשוב, כי רק מהם הם מקבלים את המידע הזה; לא תמיד התקשורת – הטלוויזיה והרדיו – אומרת את כל ההנחיות בשפה שכולם מצליחים להבין.

טלי פלוסקוב: תודה רבה.

יולי יואל אדלשטיין: תודה, חברת הכנסת טלי פלוסקוב.

יולי יואל אדלשטיין: חברת הכנסת אורית פרקש הכהן, בבקשה, גברתי.

יולי יואל אדלשטיין: אחריה – חבר הכנסת יעקב אשר.

אורית פרקש הכהן: אדוני יושב-ראש הכנסת, לפני כמה דקות הושבעתי לכנסת העשרים-ושלוש, ואני רוצה להפנות אותך לדברים שאתה אמרת, דברים ביקורתיים, בפתח המושב הרביעי של הכנסת העשרים, ואני מצטטת: "הפרדת הרשויות בישראל הפכה למיתוס, לאגדה.

אורית פרקש הכהן: בעוד ממשלה מנהלת סכסוך שכנים עם בית המשפט, מעמדה של הכנסת נשחק עד דק – – – הגענו לנקודה שבה אין ברירה אלא לעצור ולשנות – – – על כולנו לעשות הכול כדי להחזיר הפרדה ליושנה.

אורית פרקש הכהן: זוהי מטרה שאין חשובה ממנה" – כך אמרת – "פיזור הכוח בין שלוש הרשויות וההקפדה כי כל אחת מהן תבצע את תפקידה הייחודי – – – אלה היסודות המכוננים של מבנה השלטון שלנו.

אורית פרקש הכהן: הם אלה שמבטיחים את חירותם של אזרחינו.

אורית פרקש הכהן: בלעדיהם, שגשוגה של ישראל כמדינה יהודית ודמוקרטית נתון בסכנה".

אורית פרקש הכהן: אדוני יושב-ראש הכנסת, נאה דורש – נאה מקיים.

אורית פרקש הכהן: נבחרנו לכנסת הזו כדי לעבוד למען כל אזרחי מדינת ישראל.

אורית פרקש הכהן: אנו נמצאים בעת חירום, בעת שבה מקבלת הממשלה החלטות שנוגעות לחירות שלנו, לפרטיות שלנו, לבריאות שלנו.

אורית פרקש הכהן: אנא, אל תיתן לפוליטיקה לרסק את הכנסת ולסגור את הכנסת.

אורית פרקש הכהן: אין לזה שום הצדקה.

אורית פרקש הכהן: אנא, כנס את הכנסת, תאפשר הצבעה על יושב-ראש הכנסת, תאפשרו הקמת ועדות כנסת בהקדם – ועדת כספים, ועדת קורונה, ועדת בריאות, ועדה מסדרת, ועדת הכנסת.

אורית פרקש הכהן: הזמן שבו אנחנו מדברים הוא זמן של חירום.

אורית פרקש הכהן: הוא דורש גדלות נפש והוא דורש לתת דוגמה אישית.

אורית פרקש הכהן: תודה רבה לך.

יולי יואל אדלשטיין: תודה, חברת הכנסת אורית פרקש הכהן.

יולי יואל אדלשטיין: חבר הכנסת יעקב אשר – איננו.

יולי יואל אדלשטיין: חבר הכנסת משה אבוטבול, בבקשה, אדוני.

יולי יואל אדלשטיין: אחריו – חברת הכנסת יוליה מלינובסקי.

משה אבוטבול: אדוני היושב-ראש, כנסת נכבדה, נאמר בפרשת השבוע, פרשת ויקהל-פקודי: "ויקהל משה את כל עדת בני ישראל ויאמר אלהם אלה הדברים אשר צוה ה' לעשת אתם.

משה אבוטבול: ששת ימים תעשה מלאכה וביום השביעי יהיה לכם קדש שבת שבתון לה' כל העשה בו מלאכה יומת.

משה אבוטבול: לא תבערו אש בכל משבתיכם ביום השבת".

משה אבוטבול: השבת אכן היא הסמל והאות של העם היהודי.

משה אבוטבול: היא מקור השמחה, מקור הברכה, וגם מקור השמירה על עמנו, עם ישראל, בכל הדורות כולם.

משה אבוטבול: ששת ימים תיעשה מלאכה – מי ששומר על השבת, אזיי המלאכה ביום חול נעשית מאליה.

משה אבוטבול: וזוכים לראות גם ברכה במלאכה שנעשית ביום חול אם שומרים על השבת.

משה אבוטבול: זכיתי ואתמול הגשתי שדולה למען הפצת אור השבת, ערך מלאכת השבת, הנושא של שמירת השבת מתוך אהבה, הידברות, תוך הסברה על איך שבת היא המלכה גם במרחב הציבורי, וגם ליצור מועדון של חברים שמעריכים ושומרים על השבת מהפרצות שלצערנו מכרסמות בסטטוס קוו בשנים האחרונות.

משה אבוטבול: השדולה הוקמה מחברי כנסת ממפלגות שונות ומגוונות, ועדיין אני ממשיך להחתים עוד ועוד חברים, חברי כנסת מכל סיעות הבית, לחיזוקה של שבת המלכה בדרכי נועם, באהבה.

משה אבוטבול: אני רוצה לקוות, בעזרת השם, שהסגולה הזאת, שבמשך אלפי שנים השתמשנו בה – שמירה על השבת – גם תשמור עלינו מכל המחלות, מכל הנגיפים, ויחד, בעזרת השם, נשמור על הבריאות של עם ישראל.

משה אבוטבול: תודה רבה.

יולי יואל אדלשטיין: תודה, חבר הכנסת משה אבוטבול.

יולי יואל אדלשטיין: חברת הכנסת יוליה מלינובסקי, בבקשה, גברתי.

יולי יואל אדלשטיין: אחריה – חבר הכנסת אורי מקלב.

יוליה מלינובסקי: אדוני היושב-ראש, כנסת נכבדה – למרות שמאוד מוזר לדבר לכנסת, אל הכנסת, במצב כזה – אני נולדתי בברית המועצות לשעבר ב-1975, כשברז'נייב שלט.

יוליה מלינובסקי: אני עוד זוכרת, אני זוכרת איך המדינה הזאת נראתה.

יוליה מלינובסקי: אני מאמינה, אדוני, שגם אתה זוכר.

יוליה מלינובסקי: אז היו שם כמה כללים: למשל, היה כלל דילול האוכלוסייה, שליותר משלושה אנשים היה אסור להתכנס; יותר משלושה זה כבר הפגנה, ולכוחות הביטחון הייתה אפשרות לעצור ולתשאל מה קורה.

יוליה מלינובסקי: אתמול התכנסנו פה בשלישיות.

יוליה מלינובסקי: לכוחות הביטחון שם גם הייתה אפשרות, בחסות החוק או תקנות שעת חירום, לעקוב אחרי אזרחים.

יוליה מלינובסקי: זה היה מותר בשם החוק ובשם השלטון, והכול נעשה במילים מאוד יפות ובמעטפת מאוד מכובדת, אבל כולנו יודעים מה עמד שם מאחורי העניין.

יוליה מלינובסקי: אז מה אנחנו רואים פה?

יוליה מלינובסקי: אתמול בלילה התקבלו תקנות שעת חירום שמאפשרות לשב"כ לעקוב אחרי אזרחי ישראל.

יוליה מלינובסקי: במצב אחר ועדת החוץ והביטחון הייתה מתכנסת, שואלת שאלות, מקבלת תשובות, אולי הייתה משנה משהו.

יוליה מלינובסקי: אני מזכירה לכולנו שאנחנו בממשלת מעבר, הממשלה הזאת היא זמנית.

יוליה מלינובסקי: אבל מה קרה?

יוליה מלינובסקי: אין לנו ועדת חוץ וביטחון, אין לנו ועדת כספים, אין לנו ועדה מסדרת, כי יו"ר הכנסת הזמני החליט שהוא לוקח את החוק לידיים ולא מכנס את כל המוסדות האלה.

יוליה מלינובסקי: אז נכון לעכשיו למדינת ישראל אין שום מערכת בלמים ואיזונים, ושולטת ממשלה זמנית שהיא ללא סמכויות על פי חוק – כלומר הסמכויות שלה מוגבלות – ואין שום גוף אחר שיכול לפקח או לעצור או לשאול שאלות.

יוליה מלינובסקי: אדוני בן אדם מאוד משכיל, הוא יודע כמה שפות, אז ברשותך: (אומרת ברוסית ומתרגמת:) ככה עוברת תהילת עולם.

יוליה מלינובסקי: (אומרת דברים ברוסית.

יוליה מלינובסקי: ) כל אחד שיושב בכיסא הזה, או בכיסא הזה, או בכיסא אחר, צריך לדעת שבבוא היום, בבוא הזמן, הוא יצטרך לפנות את הכיסא ולא לאחוז בכיסא הזה בציפורניים.

יוליה מלינובסקי: זה לא מתאים; זה לא ממלכתי; זה פשוט עבר את כל גבול הטעם הטוב.

יוליה מלינובסקי: תודה רבה.

יולי יואל אדלשטיין: תודה לחברת הכנסת יוליה מלינובסקי.

יולי יואל אדלשטיין: חבר הכנסת אורי מקלב – איננו.

יולי יואל אדלשטיין: חבר הכנסת יואב סגלוביץ', בבקשה, אדוני.

יואב סגלוביץ': אדוני היושב-ראש, אנחנו נמצאים היום באירוע קצת הזוי, קצת לא נורמלי, שחמישה חברי כנסת נמצאים פה.

יואב סגלוביץ': זה לא צריך להיות כך.

יואב סגלוביץ': היום היינו צריכים להצביע על הקמת ועדה מסדרת, ואחריה – על הקמת ועדות זמניות: ועדת חוץ וביטחון, ועדת בריאות, ועדת קורונה מיוחדת.

יואב סגלוביץ': כל זה לא נעשה.

יואב סגלוביץ': זה לא נעשה כי יש גורמים פוליטיים – ויש להם שם, קוראים לו בנימין נתניהו, שמפעיל את אנשיו, כולל את הבלוק – שאומרים שזה מסוכן לעבוד בבית הזה.

יואב סגלוביץ': אז אני שואל אותך, אדוני היושב-ראש:

יואב סגלוביץ': אתה לא רק היושב-ראש הפרלמנטרי של הכנסת, אתה גם מנהל המקום הזה.

יולי יואל אדלשטיין: נכון.

יואב סגלוביץ': המקום הזה מאורגן, המקום הזה מסודר, המקום הזה צריך לפעול כל הזמן.

יואב סגלוביץ': אי-אפשר להחליף חברי כנסת בהצבעות.

יואב סגלוביץ': צריך לשנות את התקנון כדי שיאפשר הצבעה מרחוק.

יואב סגלוביץ': צריך לעשות פה דברים שהכנסת לא מאורגנת אליהם לגמרי.

יואב סגלוביץ': אדוני, זו אחריות שלך.

יואב סגלוביץ': הכנסת הזאת תמשיך לעבוד.

יואב סגלוביץ': אין שום תקנה, אין שום חוק שהוא מעל הריבון, שהוא הכנסת.

יואב סגלוביץ': ולכן, כל ההחלטות וכל ההנחיות של חמישה אנשים או עשרה אנשים – חובתך לשבת ולארגן את הכנסת.

יואב סגלוביץ': בכל התקופה הזאת לא ראיתי שום התארגנות.

יואב סגלוביץ': אין שום דבר שמכין את הכנסת הזאת לעבודה פרלמנטרית.

יואב סגלוביץ': אנחנו הריבון.

יואב סגלוביץ': הממשלה הפועלת היא ממשלה זמנית.

יואב סגלוביץ': היא פועלת ללא סמכות בהרבה מאוד תחומים, ללא פיקוח וללא בקרה.

יואב סגלוביץ': זאת אחריות שלך, אדוני.

יואב סגלוביץ': אדוני, אתה לא יכול להיאחז בקרנות הקורונה.

יואב סגלוביץ': אתה לא יכול.

יואב סגלוביץ': זה לא מכובד, זה לא מכבד.

יואב סגלוביץ': חובתך הייתה לדפוק היום על השולחן בישיבה שהייתה אצלך ולהגיד: קום תקום כאן ועדה מסדרת.

יואב סגלוביץ': בלעדי הדבר הזה אי-אפשר לטפל.

יואב סגלוביץ': בא אדון שר האוצר, ראש הממשלה: אנחנו ניתן כספים.

יואב סגלוביץ': האם באמת אפשר להעביר את זה בוועדת כספים זמנית?

יואב סגלוביץ': כל זה הרי הבל ורעות רוח.

יואב סגלוביץ': פנה את מקומך, אבל מנה לפני כן ועדה מסדרת.

יואב סגלוביץ': תודה רבה.

יולי יואל אדלשטיין: תודה, חבר הכנסת יואב סגלוביץ'.

יולי יואל אדלשטיין: חבר הכנסת מיכאל ביטון, בבקשה, אדוני, ואחריו – חבר הכנסת אלכס קושניר.

מיכאל ביטון: אדוני היושב-ראש, בשעת משבר, בשעת חירום לישראל, כל העם מתגייס, והמערכות של השלטון מנסות לסייע למי שראוי ולמי שצריך.

מיכאל ביטון: רבים בתקשורת מדברים על הסיוע לעסקים קטנים ובינוניים ובכלל למשק – וזה ראוי וחשוב – וכנ"ל לאזרחים, למאות אלפי מפוטרים שעתידים להיות.

מיכאל ביטון: מעט מדברים על המגזר השלישי, על אותן עמותות שנושאות בנטל של עבודה חינוכית, חברתית וקהילתית בתוך היישובים ובתוך הערים.

מיכאל ביטון: הם הנפגעים המיידיים מהמשבר: פעילות החוגים נסגרת, פעילות תנועות הנוער נסגרת, פעילות קהילתית וחברתית במימון המדינה נפגעת, כולל השתתפות.

מיכאל ביטון: במקביל, אותם ארגונים הם הרוח החיה של ההתנדבות.

מיכאל ביטון: בשעה שאנחנו יושבים פה מאות אלפי מתנדבים מגלים ערבות הדדית, הולכים ומסייעים לקשישים ולנכים ולניצולי שואה ולילדים בסיכון ועם צרכים מיוחדים.

מיכאל ביטון: כל זה נעשה ברוח של התנדבות על ידי המגזר השלישי והעמותות.

מיכאל ביטון: אני מבקש משר האוצר ומאגף התקציבים ומכל המערכת שלנו, וגם ממך, יושב-ראש הכנסת, שתינתן הוראה שכל העמותות, הגופים הממומנים על ידי המדינה, יקבלו מענק רבעוני על בסיס ההתחייבויות של הממשלה כלפיהם לאורך השנה – שיוקדם להם תשלום רבעוני כדי שיוכלו לעבור תקופה קשה כספית של שלושה חודשים עד שתתבהר ההשפעה של הקורונה בטווח הארוך.

מיכאל ביטון: רק לתת שתי דוגמאות למופת של התנדבות: ארגון לב אחד, שבדרך כלל עזר במבצעים בעוטף ישראל, עוטף עזה, בצוק איתן, גייס עשרות אלפי מתנדבים שהולכים כרגע לבתים.

מיכאל ביטון: גם ירוחם הקטנה – הייתי עד לכך שהמתנ"ס שלנו, שמצד אחד סוגר חינוך וחוגים, מחלק אוכל לבתים, לאנשים שלא יכולים להגיע למועדון גיל הזהב.

מיכאל ביטון: אז חובתנו ככנסת ישראל להעלות על נס את המגזר השלישי ואת העמותות, לסייע להם תקציבית ולזכור את המשבר שמתרחש גם שם.

מיכאל ביטון: אלה גופים ללא עושר כספי, ללא שומנים, ללא יתרות.

מיכאל ביטון: תודה רבה.

יולי יואל אדלשטיין: תודה, חבר הכנסת ביטון.

יולי יואל אדלשטיין: חבר הכנסת אלכס קושניר, בבקשה, אדוני, ואחריו – חברת הכנסת מירב כהן.

אלכס קושניר: ב-30 בינואר משרד הבריאות הודיע שהגעת וירוס קורונה לישראל היא עניין של זמן.

אלכס קושניר: לא היינו צריכים את משרד הבריאות כדי להבין את זה, וגם אתה, אדוני ראש ממשלת המעבר הנצחית מר בנימין נתניהו, ידעת שזה עניין של זמן.

אלכס קושניר: כשכינסת מסיבת עיתונאים דרמטית ראשונה היו לי ציפיות שתכריז על מוכנות מערכת הבריאות, על מלאי ערכות מגן זמין, על מרכזי בידוד מוכנים, על מלאי בדיקות מספיק.

אלכס קושניר: במקום זה, חצי שעה סיפרת לנו איך שוטפים ידיים ואיך משתמשים בטישו.

אלכס קושניר: בשביל זה אני לא צריך אותך – יש לי רופא משפחה שיסביר לי על היגיינה אישית.

אלכס קושניר: שלחת את ילדינו הביתה ולא הכנת את מערכת החינוך ללמידה מרחוק.

אלכס קושניר: כשכינסת מסיבת עיתונאים נוספת ציפיתי שתספר על מוכנות המדינה לרישום מובטלים בעקבות צמצום פעילות המשק, על חבילת הסיוע המסודרת לבעלי עסקים, אבל אתה סיפרת איך אתה מדבר עם מנהיגי העולם.

אלכס קושניר: על מה יש לך לדבר איתם?

אלכס קושניר: לך תדבר עם אלה שלא יודעים איך ממשיכים לחיות ולנהל שגרת חיים.

אלכס קושניר: לך תדבר עם האזרחים.

אלכס קושניר: אז אולי תבין שאתר ביטוח לאומי לא עומד בעומס, שדחיית תשלומי המע"מ זה פלסטר חסר משמעות שלא מגביר את הוודאות אלא רק מקטין אותה, שההלוואות שאתה מציע לבעלי עסקים הן יקרות יותר מאלה שקיימות היום במשק.

אלכס קושניר: אתה מסתתר מאחורי תקנות שעת חירום ומנסה להסתיר את הכישלון שלך על ידי כך שאתה מונע הקמת ועדות בכנסת כפי שהחוק מחייב אותך.

אלכס קושניר: כעת כבר אין לי ציפיות ממך, כי אני יודע שכל זה לא מעניין אותך.

אלכס קושניר: אתה הופך את בריאות הציבור לכלי במסע יחסי הציבור.

אלכס קושניר: אני פונה אליכם, חבריי חברי הכנסת, ואליך, אדוני היושב-ראש:

אלכס קושניר: אנחנו חייבים להקים את הוועדות ללא דיחוי.

אלכס קושניר: אסור לנו להתמהמה אפילו דקה אחת, כי זאת יכולה להיות דקה אחת מאוחר מדי.

אלכס קושניר: תודה רבה.

יולי יואל אדלשטיין: תודה, חבר הכנסת אלכס קושניר.

יולי יואל אדלשטיין: חברת הכנסת מירב כהן, בבקשה, גברתי.

יולי יואל אדלשטיין: אחריה – חבר הכנסת עידן רול.

מירב כהן: שלום.

מירב כהן: אלה ימים מאוד לא פשוטים עבור עם ישראל, ובעיקר עבור האוכלוסייה המבוגרת, שהוטלו עליה גזרות קשות מאוד.

מירב כהן: עכשיו, צריך להבין: גם בימים כתיקונים המצב של האוכלוסייה המבוגרת בישראל קשה.

מירב כהן: בשעה זו של משבר אנחנו משלמים את המחיר על חוסר ההשקעה, על חוסר החוסן הכלכלי והחברתי של המבוגרים, שמלכתחילה זו שכבה אדירה, ענקית: מיליון ו-200,000 גמלאים במדינת ישראל; אחד מכל חמישה עני.

מירב כהן: זה אומר ש-250,000 אנשים עניים.

מירב כהן: למעלה מ-40% בודדים.

מירב כהן: מי שבמצב סיעודי ואין לו כיסים עמוקים – במצב קשה.

מירב כהן: זו נקודת הפתיחה.

מירב כהן: ועכשיו, כשמוסיפים לזה את משבר הקורונה, המצב הופך להיות כמעט בלתי אפשרי.

מירב כהן: למוקד שלנו מגיעות יום-יום פניות של אנשים מבוגרים, שזה פשוט קורע את הלב – אנשים שמספרים בבכי שבימים אלו אין להם מה לאכול, אין להם גישה לתרופות, הם יושבים לבדם בבית והמצב מאוד מאוד קשה.

מירב כהן: אני קוראת לממשלת ישראל באמת לעשות פה תוכנית פעולה ייעודית לאוכלוסייה המבוגרת.

מירב כהן: זו האוכלוסייה שהכי נמצאת בסיכון, ודווקא היא מופקרת.

מירב כהן: זה המצב, וצריך להגיד את האמת.

מירב כהן: אני קוראת גם לציבור: תגלו שכנות טובה, תסתכלו סביבכם; אנשים מבוגרים שגרים סביבכם – תשאלו אם הם בסדר, אם הם צריכים משהו.

מירב כהן: זה יכול להציל חיים.

מירב כהן: תודה, ושיהיו לנו באמת ימים יפים יותר.

יולי יואל אדלשטיין: תודה, חברת הכנסת מירב כהן.

יולי יואל אדלשטיין: ודאי, כולנו מייחלים לכך.

יולי יואל אדלשטיין: חבר הכנסת עידן רול, בבקשה, אדוני, ואחריו – חבר הכנסת יעקב אשר.

עידן רול: אני כאן לזעוק את זעקתם של בעלי העסקים הקטנים, של העצמאים.

עידן רול: אנחנו רואים פה מענקים באמת מגוחכים שמציעה הממשלה – 6,000 שקל לעסקים עם מחזור מכירות של 300,000 שקל.

עידן רול: הארנונה העסקית של מרבית העסקים באזור המרכז גבוהה יותר מ-6,000 שקל.

עידן רול: אף מענק חד-פעמי לא יעזור.

עידן רול: יתרה מזו, האנשים שסוחבים על הגב שלהם את הכלכלה – שגם כשישראל בימי שגרה, בימים כתיקונם, מאוד קשה להיות עצמאי; אני יודע, אני הייתי, והיה לי מאוד קשה – האנשים האלה, שמשלמים ומחזיקים עובדים, שניים, ארבעה, 20 עובדים, העובדים שלהם מוצאים לחל"ת, והעסק חייב להמשיך להתנהל.

עידן רול: העובדים יכולים לקבל דמי אבטלה – שזאת נחמה קטנה, אבל זה משהו – ואותם בעלי עסקים, שכל השנים משלמים מיסים וביטוחים למדינה – המדינה, לא נעים לומר, אבל היא מפנה להם עורף ברגעים הכי קשים.

עידן רול: אנחנו לא יכולים לחכות.

עידן רול: ממשלת ישראל לא יכולה לחכות ולהגיד: לא רוצים להתחייב עכשיו; נבין את גודל התופעה הכלכלית – נפצה אתכם בהמשך.

עידן רול: לא עוזרות להם הלוואות מדינה, לא עוזרות להם חובות, כי החובות האלה מצטברים עכשיו, והצמיחה במשק תהיה נמוכה יותר.

עידן רול: ממשלת ישראל חייבת לשנס מותניים וחייבת לתת מענקים – עכשיו לפתוח את הכיסים, בידיעה שזאת תקופה קצרה – בגובה של 75% ממחזור המכירות של עסק, כדי שלפחות בעל העסק יוכל להתקיים.

עידן רול: ולקראת סיום אני רוצה למסור מכאן איחולי החלמה מהירה ומלאה לחברתי חברת הכנסת ושרת הבריאות לשעבר יעל גרמן, באמת פרלמנטרית בנשמתה, פרלמנטרית יוצאת דופן ולוחמת של שוויון וזכויות אדם, שבהחלט תחסר לנו פה.

עידן רול: אז רק רק בריאות.

יולי יואל אדלשטיין: תודה, חבר הכנסת עידן רול.

יולי יואל אדלשטיין: כולנו מצטרפים ודאי לאיחולי ההחלמה ליעל.

יולי יואל אדלשטיין: חבר הכנסת יעקב אשר, בבקשה, אדוני, ואחריו – חבר הכנסת עודד פורר.

אדוני היושב-ראש, חבל שבימים אלה מתחוללת לנגד עינינו וכאן בבניין עצמו מסיבת הצביעות הגדולה ביותר אי-פעם, שבתקופה כל כך קשה, תקופת חירום במדינת ישראל, פתאום נולדו שוחרי הדמוקרטיה.

קודם עמדה פה נציגה של המפלגה הכי דמוקרטית, שנבחרת בצורה הכי דמוקרטית במדינת ישראל, ישראל ביתנו, ואפילו העזה לדבר בשפה הרוסית, כאילו אנחנו כאן בפרלמנט הסובייטי.

מה שמפריע להם זה שאין ועדות, שאי-אפשר לקדם חוקים.

איזה חוקים הם הגישו, היא וחבריה – חוק אחד שקשור למצב החירום היום?

הצעה אחת לסדר-היום איך לעזור לקשישים?

הצעה אחת לסדר-היום איך להתמודד עם מחסור במסכות, אם קיים או לא? לא.

הם נמצאים בכלל בפוליטיקה הנמוכה ביותר, והם מנסים להטיח בך, אדוני היושב-ראש – אדוני היושב-ראש, אני מדבר אל כבודו.

יולי יואל אדלשטיין: סליחה, אדוני.

הם מנסים להטיח בך, אדוני היושב-ראש, בהתנהגות הממלכתית שלך ובניסיון הרב שיש לך – ומה שצריך, להפריד בין הפוליטיקה הזולה שהם עושים.

הם מנסים במילים יפות ודמוקרטיות כביכול לבוא בטענות ולהגיד – ואני אומר פה את מה שאמרתי גם בחדרך כשהיינו בישיבה של ראשי הסיעות: אנחנו מפעל חיוני, זה נכון, ואולי אפילו יותר ממפעל חיוני.

אבל גם במפעל חיוני מאשרים רק את מה שחיוני לעשות, לא את מה שלא חיוני – לא חשבונות של 20 שנה של פוליטיקה.

אנחנו צריכים לטפל – כשנטפל – בוועדות מצומצמות, נקודתיות, אמיתיות, לא פוליטיות, ונעשה את זה רק בנושאים שהם כרגע של שעת החירום.

תיגמר שעת החירום – כל אחד יחזור לקיאו.

ואני מוחה בתוקף על הדברים ועל הניצול הציני של במת הכנסת, לנסות ולהפוך ולבוא ולומר שיש מישהו שמנסה למנוע מהבית הזה לעבוד.

הבית הזה צריך לעבוד רק על הדברים הדחופים והחשובים, ולא על הגחמות הפוליטיות של כמה אנשים שבאמת עומדים בראשות המפלגות הדמוקרטיות ביותר – בלשון סגי נהור.

תודה רבה, ובהזדמנות זו נצטרף כולנו לתפילה שתיגמר כבר בעזרת השם המגפה הזאת ושעם ישראל יישאר כולו בריא, ללא רבב וללא פגע.

תודה רבה.

יולי יואל אדלשטיין: תודה, חבר הכנסת יעקב אשר.

יולי יואל אדלשטיין: חבר הכנסת עודד פורר – איננו.

יולי יואל אדלשטיין: חברת הכנסת סונדוס סאלח, בבקשה, גברתי.

סונדוס סאלח: שלום לכולם.

סונדוס סאלח: אדוני יושב-ראש הכנסת, מזה שבוע ימים אנחנו ברשימה המשותפת בקשר עם סטודנטים הלומדים בחו"ל, ובינתיים הם תקועים בחו"ל ולא מצליחים לחזור לארץ בשל הקורונה ומצבי החירום.

סונדוס סאלח: אנחנו התחלנו לפעול מול חברות תעופה ומשרד החוץ והצלחנו לגייס טיסות, אך זה לא מספיק.

סונדוס סאלח: מדובר בכ-300 סטודנטים במולדובה, כ-150 – באוקראינה, כ-250 – ברומניה ומעל ל-80 – באיטליה, ועוד יש סטודנטים במדינות שאנחנו מרכזים לגביהן את הנתונים ברגעים אלה.

סונדוס סאלח: חשוב לי לציין שברגע זה נמצאים חבריי מהרשימה המשותפת, חברי הכנסת ד"ר אחמד טיבי, סעדי, טאהא, אבו שחאדה ותומא, במאמצים לנסות לקדם את הנושא בהקשר זה ולעזור לסטודנטים.

סונדוס סאלח: אני פונה וקוראת מכאן לצוות החירום לשים דגש ולהפנות מאמצים רבים לעזור לסטודנטים אלו, כי אין יותר קשה מלהיות גם זר וגם בתנאים זרים כמו שחווים אותם סטודנטים בזמנים אלה ובימים אלה.

סונדוס סאלח: שנדע כולנו ימים טובים יותר.

סונדוס סאלח: תודה.

יולי יואל אדלשטיין: תודה, וברכות על הנאום הראשון בכנסת.

יולי יואל אדלשטיין: חברת הכנסת מאי גולן, בבקשה, גברתי.

יולי יואל אדלשטיין: אחריה – חבר הכנסת ישראל אייכלר.

יולי יואל אדלשטיין: בנסיבות אחרות הייתי מזמין אותך לברך את חברת הכנסת החדשה, אבל – בבקשה, גברתי.

מאי גולן: אדוני היושב-ראש, אני רוצה לדבר על היומיים האחרונים, שבהם פונים אליי לא מעט זוגות צעירים, הורים לילדים קטנים, שנאלצים להתמודד עם איזשהו נוהל לא רשמי שכזה מול העיריות, במיוחד העיריות של הערים הגדולות והחזקות.

מאי גולן: אני שמעתי בתחילה על אנשים שמתמודדים בנושא מול עיריית תל אביב, ועכשיו גם מול עיריות נוספות.

מאי גולן: מסתבר שיש נוהל כזה, לא פורמלי, שבו ילדים לא הולכים לגנים ונשארים בבית אבל ההורים עדיין צריכים לשלם, ומדובר באלפי שקלים.

מאי גולן: גם ככה, בימים רגילים, לא קל לזוגות צעירים שצריכים להתמודד עם התשלומים האלה.

מאי גולן: עכשיו, כשחלקם גם לא משתכרים, לא נותנים להם לא לבטל את הוראות הקבע ולא לעצור את התשלומים ולא להקפיא, שזה נראה לי תמוה מאוד.

מאי גולן: במכוני כושר נותנים להקפיא, גם כל מיני תשלומים כאלה ואחרים; אפילו שמעתי היום על מכוני פילאטיס, כל מיני דברים – נותנים להקפיא את התשלומים, ולהורים צעירים לא נותנים.

מאי גולן: ולכן אני קוראת מפה לעיריות השונות להפנים ולהבין את המצב שנקלענו אליו – בכל זאת מדינת ישראל כולה מתמודדת עם משבר – לגלות מצפון, מצפון אנושי, ולהקפיא לעת עתה את התשלומים.

מאי גולן: כי באמת אני מקבלת מאות פניות של הורים שלא מסוגלים להתמודד עם זה.

מאי גולן: לפני שאנחנו נכנסים לאיזשהו משבר כלכלי, כשאנחנו מדברים על החברות הגדולות ועל הטייקונים, צריך גם לזכור את האדם הפשוט, הרגיל, האזרח הקטן, שאמור להתמודד עם כל כך הרבה ביורוקרטיה, ומי אם לא העיריות החזקות צריכות לבוא לקראת אותם זוגות צעירים – להיות ראשונות, לפחות.

מאי גולן: תודה רבה.

יולי יואל אדלשטיין: תודה, חברת הכנסת מאי גולן.

יולי יואל אדלשטיין: חבר הכנסת ישראל אייכלר, בבקשה, אדוני, ואחריו – חבר הכנסת אחמד טיבי.

ישראל אייכלר: אדוני היושב-ראש, חברי הכנסת, אני חשבתי שביום כזה אין מה לעלות לדבר, כי כל העולם עטוף בתפילה על מאות אלפי אנשים חולים.

ישראל אייכלר: מאות אנשים קשישים שמתים באירופה ובעולם כולו והסכנה אופפת את כל הארץ.

ישראל אייכלר: הכול מושבת, אנשים בחרדה, והפניקה כבר כמעט יותר מסוכנת מהקורונה עצמה, לפחות לאנשים צעירים.

ישראל אייכלר: אז מה שיש לומר זה "אל נא רפא נא לה".

ישראל אייכלר: ולא חשבתי לעלות בשביל להגיד את זה, אבל כאשר ראיתי בחדר שלי איך שיושב היושב-ראש הנבחר, האיש הכי ממלכתי בכנסת הזאת, ותוקפים אותו בצורה כל כך גסה בדברים שלא נוגעים בכלל לחיים של האזרחים אלא ברצון שלהם להמשיך את התעמולה – אני רוצה לומר משהו חריף מאוד, אדוני היושב-ראש: הם ממשיכים – אני מדבר על ישראל ביתנו בעיקר – במלחמת ההסתה האנטישמית של ליברמן, שהשווה את החרדים ואת הרבנים לנגיף שצריך להדביר.

ישראל אייכלר: והם האנשים הכי אנטי-דמוקרטיים שיש, והם עכשיו באים אל אסיר ציון, יהודי שהגיע מברית המועצות, שמתנהג בממלכתיות כזאת, ואומרים לו – לא שהוא עובר על החוק – שלא ימלא את התפקיד הכי ממלכתי שיש היום: לשמור על המוסד האחרון שעדיין קיים, שזה הכנסת.

ישראל אייכלר: לפי התקנון של הכנסת, היא, הכנסת – שזה אומר אתה, היושב-ראש, קובע את סדר-היום.

ישראל אייכלר: כל זמן שאין קואליציה יש יושב-ראש, ואז, כשיש קואליציה, בוחרים ביושב-ראש חדש, ממשלה חדשה, שרים חדשים.

ישראל אייכלר: מנסים לעשות עליך עליהום, לבזות אותך ברבים, ואין פוצה פה ומצפצף, כי הצד של 3 מיליון אזרחים שחושבים שאתה כן צריך עכשיו לשבת פה ולשמור על הדמוקרטיה ולשמור על הכנסת עד שתוקם הממשלה – הם שותקים, כי הם חושבים שזה דבר פשוט ומובן מאליו.

ישראל אייכלר: לכן באתי רק למחות נגד אותה קבוצה.

ישראל אייכלר: בעיניי זאת אלימות מילולית, בעיניי זה הרס הדמוקרטיה, והם מנסים לנצל את הדמוקרטיה כדי להרוס את הדמוקרטיה, לעשות הפיכה, כמו שמנסים לעשות הפיכה שלטונית באמצעות גזרות שלטוניות אחרות.

ישראל אייכלר: אז עד שהתחילה הקורונה – אבל עכשיו, כשיש קורונה, לעשות את זה?

ישראל אייכלר: אני לא רוצה להאריך.

ישראל אייכלר: אדוני היושב-ראש, הם לא מתכוונים אליך, הם מתכוונים אל רובו של עם ישראל, שרוצים לעשות מהפכה נגדו.

ישראל אייכלר: בעזרת השם, העם כולו איתך.

ישראל אייכלר: אל תיתן להם להשתלט על הכנסת, עד שבעזרת השם תגיע פה לממשלה חוקית, מסודרת, באחדות גדולה, ואז יבחרו את יושב-ראש הכנסת, ומי שייבחר – ייבחר.

ישראל אייכלר: חזק ואמץ.

ישראל אייכלר: אל תוותר להם.

יולי יואל אדלשטיין: תודה לחבר הכנסת ישראל אייכלר.

יולי יואל אדלשטיין: חבר הכנסת אחמד טיבי, בבקשה, אדוני.

יולי יואל אדלשטיין: אחריו – חבר הכנסת אוסאמה סעדי.

אחמד טיבי: אדוני היושב-ראש, עצוב לראות את המליאה כך, ואת הבניין.

אחמד טיבי: יהיה עצוב יותר אם יוחלט שהכנסת לא יכולה לפעול.

אחמד טיבי: אגש לנושא.

אחמד טיבי: מזה כמה ימים אנחנו מוצפים בקריאות מצוקה, SOS, של סטודנטים שלומדים בחוץ לארץ – מולדובה, אוקראינה, רומניה, רוסיה, איטליה, ירדן – שברמה האנושית ביותר, בגלל המצוקה והקורונה, רוצים לחזור הביתה לחיק המשפחה.

אחמד טיבי: אבל חלק משדות התעופה, אדוני, נסגרו – מולדובה, למשל; ג'ורג'יה, נדמה לי, הלילה סוגרת – ואז יש קושי בטיסות.

אחמד טיבי: היום היינו בישיבה במשרד החוץ – חברי הכנסת אוסאמה סעדי, עאידה תומא, ווליד טאהא, סמי אבו שחאדה – נפגשנו עם בכירי משרד החוץ, שעושים עבודה רצינית בנושא הזה ומנסים לעזור דרך חברות התעופה, לשלוח טיסות כדי לחלץ אזרחים שנמצאים שם.

אחמד טיבי: אתמול בשעה 03:00 טסה חברת ישראייר ממולדובה.

אחמד טיבי: הטיסה הזאת בוטלה שש שעות לפני, כי אין אישור נחיתה במולדובה.

אחמד טיבי: דיבר איתי אורי סירקיס, מנכ"ל ישראייר, ועירבתי את משרד החוץ כדי שיערב את השגריר, והשגריר דיבר עם רשות התעופה המקומית, ואישרו באופן חריג נחיתה.

אחמד טיבי: אני רוצה להגיד מילה טובה על חברת ישראייר.

אחמד טיבי: היא עושה עבודה מצוינת, אדוני היושב-ראש.

אחמד טיבי: כל מקום שאנחנו מבקשים להוציא ממנו מטוס – הוא מוציא מטוס, וזה עוזר לפתור את הבעיה.

אחמד טיבי: ככה גם אמרו לי במשרד החוץ.

אחמד טיבי: ולכן אני אומר לסטודנטים: היום שידרנו בלייב אחרי המפגש מה יש.

אחמד טיבי: רומניה, למשל – בבוקרשט יש מטוס; אלה שנמצאים ביאשי – כדאי לעבור לבוקרשט ומשם לחזור; נוסעים נוספים – חברי אוסאמה ידבר עליהם.

אחמד טיבי: בירדן, אדוני, עזרנו לסטודנטים שהיו תקועים במעבר הצפוני.

אחמד טיבי: דיברתי עם נשיא האוניברסיטה, והוא אומר לי: אני מציע שהם יישארו כאן, כי אם הם ילכו ל-14 ימי סגר ובידוד בישראל, כשהם יחזרו לכאן יצטרכו עוד 14 ימי בידוד, וזה יכול לפגוע בלימודים, מה עוד שמערכת הבריאות בירדן היא מערכת טובה.

אחמד טיבי: אני רוצה להגיד לסטודנטים שאנחנו 24 שעות ביממה לשירותם.

אחמד טיבי: (אומר דברים בשפה הערבית, להלן תרגומם: אנחנו נמצאים פה לשירותכם.

אחמד טיבי: אנו שומרים על קשר עימכם ועם המשפחות שלכם עד שנעבור את המשבר הזה בשלום, אינשאללה.

אחמד טיבי: כל מי שרוצה לחזור מוזמן, ואנו מברכים ומאחלים הצלחה לכל מי שרוצה להישאר כדי להמשיך ללמוד.

אחמד טיבי: )

יולי יואל אדלשטיין: תודה, חבר הכנסת טיבי.

יולי יואל אדלשטיין: חבר הכנסת אוסאמה סעדי יהיה אחרון הדוברים.

יולי יואל אדלשטיין: בבקשה, אדוני.

אוסאמה סעדי: אחרון אחרון חביב.

אוסאמה סעדי: אדוני היושב-ראש, באמת מחזה שאנחנו לא רגילים אליו, בגלל וירוס קורונה.

אוסאמה סעדי: זו הזדמנות לאחל לכולם רפואה שלמה, ואני קורא לכולם למלא אחר ההוראות של משרד הבריאות – גם לציבור שלנו.

אוסאמה סעדי: בערבית אני אומר: (אומר בערבית: חייבים למלא את ההוראות של משרד הבריאות.

אוסאמה סעדי: אנו רוצים שכולכם תהיו בריאים.

אוסאמה סעדי: ) אדוני היושב-ראש, אנחנו שמענו על הרבה צעדים מצד הממשלה ומצד שר האוצר, אבל בחיי היום-יום אנחנו שומעים – בוודאי שכולנו שומעים, וגם אדוני היושב-ראש, וכל חבריי שלא נמצאים פה – קולות זעקה והצילו מהעסקים הקטנים, שאומנם דחו להם את המע"מ בחודש וחודש וחצי, אבל בינתיים יש להם הוצאות ואין להם הכנסות, והם לא יכולים לעמוד בזה.

אוסאמה סעדי: יש תשלומי משכנתאות ותשלומים להלוואות, וגם תשלומי ארנונה.

אוסאמה סעדי: אז אומנם דחו להם, אבל אני היום פניתי לשר האוצר שלא ימשיכו לחייב בריבית והצמדה וקנסות וכל הדברים האלה.

אוסאמה סעדי: אז אם אנחנו באמת רוצים לעזור להם – והכוונה לעזור להם – אז באמת צריך לעזור להם גם באופן מיידי, כי אם הם לא יכולים לשלם את המשכורות אז הם יכולים להיקלע למצוקה, ואולי אפילו למצב של פשיטת רגל.

אוסאמה סעדי: בעניין הסטודנטים, אני חוזר ואומר ומדגיש את מה שאמרו חברי אחמד טיבי וחברתנו סונדוס סאלח בנאום הבכורה שלה: זה נושא שמאוד מאוד מדאיג את כולנו.

אוסאמה סעדי: אנחנו עמלים, אדוני היושב-ראש, מסביב לשעון; אנחנו לא מפסיקים לקבל טלפונים ולענות לטלפונים.

אוסאמה סעדי: היום, כאמור, היינו במשרד החוץ.

אוסאמה סעדי: אני רוצה באמת להודות – והודינו – לצוות שם, שעמל מסביב לשעון, ולחדר המצב; גם לחברת ישראייר, שעושה מאמצים על מנת שאנחנו נביא את כל הסטודנטים.

אוסאמה סעדי: אני רוצה להבהיר לכל ההורים המודאגים, לכל הסטודנטים שנמצאים בחו"ל – במולדובה, באוקראינה, ברומניה, באיטליה, בגאורגיה, בכל המדינות האלה: אנחנו מנסים למצוא תשובות.

אוסאמה סעדי: לא תמיד אנחנו יכולים למצוא חלופות.

אוסאמה סעדי: מדינות רבות סוגרות את שעריהן ואת נמלי התעופה, ולכן מי שרוצה לחזור – שיקדים.

אוסאמה סעדי: ממולדובה ספציפית יש טיסה מחר, אני חושב שהיא טיסה אחרונה; אחרי שקיבלנו אישורים, יש טיסה מחר ב-19:00 בערב מקישינב; יש טיסות מאודסה באוקראינה; אין טיסות מדניפרו ומחרקוב – פשוט אין אפשרות ביטחונית לנחות שם, למי ששואל אותנו; יש טיסות מבוקרשט, בירת רומניה; אין טיסות מיאשי ומערים אחרות.

אוסאמה סעדי: זה המצב.

אוסאמה סעדי: תעקבו אחרי ההוראות ותחזרו אלינו בשלום.

אוסאמה סעדי: ולכולם – שלום ובריאות.

אוסאמה סעדי: תודה.

יולי יואל אדלשטיין: תודה רבה לחבר הכנסת אוסאמה סעדי.

יולי יואל אדלשטיין: חברי הכנסת, עד כאן נאומים בני דקה.

יולי יואל אדלשטיין: מכיוון שחלק מהדוברים התייחסו למצב בכנסת, אז א., אני מסכים עם כל אלה שאמרו שעצוב מאוד, למוחרת פתיחת הכנסת, לחיות במצב שאנחנו נמצאים בו, אבל אלה ההנחיות שנובעות מההנחיות וההוראות של משרד הבריאות.

יולי יואל אדלשטיין: ברור לגמרי שאין גוף ממשלתי שיכול להורות לכנסת איך להתנהג ומה בדיוק לעשות, אבל יחד עם הצוות המקצועי קיבלתי את ההחלטה לשמור גם על המרחקים הנדרשים בין האנשים וגם על הנוכחות – לא יותר מעשרה איש באותו מתחם סגור.

יולי יואל אדלשטיין: אני אומר חד-משמעית – כי שמעתי כאן קולות של חברי כנסת: מה זה ההנחיות האלה?

יולי יואל אדלשטיין: כאן זה לא ברית המועצות, וכן הלאה וכן הלאה: אני נמצא פה לאורך כל הישיבה, ואני יכול להיות חשוב ויכול להיות לא חשוב בעיני האנשים, וגם הבריאות שלי כנ"ל.

יולי יואל אדלשטיין: לסכן את העובדים – אני לא אתן לאף אחד, לא את מזכירת הכנסת ולא את הרשמת ולא את הסדרנים ולא את אנשי המשמר.

יולי יואל אדלשטיין: לכן, כל חברי הכנסת, עם כל הכבוד למעמד הרם שלהם, יתכבדו וישמרו בקפדנות על ההנחיות.

יולי יואל אדלשטיין: לגבי הקמת הוועדות – כל היום עסקתי בזה עם כל ראשי הסיעות; חלק מהם גם התייחסו לזה.

יולי יואל אדלשטיין: תמיד הוועדה המסדרת, שקודמת לוועדת הכנסת, קמה בהסכמה.

יולי יואל אדלשטיין: היא צריכה לשקף את הכוחות היחסיים של סיעות שונות.

יולי יואל אדלשטיין: כרגע עדיין אין הסכמה.

יולי יואל אדלשטיין: אני כולי תקווה שאנחנו נגיע להסכמות, ואני אומר גם חד-משמעית, כמו שאמרתי בחדרי:

יולי יואל אדלשטיין: אם לא יהיו הסכמות, עם כל הקושי ועם כל זה שזה עוד לא קרה בתולדות הכנסת, אני אביא את הנושא להכרעת המליאה.

יולי יואל אדלשטיין: אנחנו לא נישאר בלי ועדה מסדרת, כי בלעדיה אי-אפשר להקים לא את ועדת הכספים ולא ועדת החוץ והביטחון הזמנית.

יולי יואל אדלשטיין: אנחנו נעבוד, אנחנו נעשה את הפיקוח הפרלמנטרי, ואני מציע לכל החברים טיפה לוותר על האגו וטיפה לוותר על התוכניות הגדולות שלהם.

יולי יואל אדלשטיין: יש לנו פה מצב משברי, דברים חיוניים לטפל בהם, ואני חושב שעם קצת רצון טוב וקצת הסכמות וקצת הבנות שלא את כל מבוקשם הם יפתרו פה בשבועיים הקרובים, אפשר כבר מחר להודיע על הקמת ועדה מסדרת ולהודיע על ועדות כספים וחוץ וביטחון.

יולי יואל אדלשטיין: זה תלוי רק בהסכמה בין הסיעות השונות.

ישראל אייכלר: גם פניות הציבור.

יולי יואל אדלשטיין: אם לא תהיה הסכמה, כפי שאמרתי, הנושא יוכרע, פעם ראשונה בתולדות הכנסת, בהכרעה במליאה.

יולי יואל אדלשטיין: ואת כל זה אני אומר בתקווה ובתפילה שבקרוב תוקם ממשלה, ואז כל השאלות האלה, חוץ מן המגבלות הבריאותיות, יתייתרו מעצמן.

יולי יואל אדלשטיין: תודה רבה.

יולי יואל אדלשטיין: פשוט הרגשתי חובה להבהיר את זה לאנשים שאולי קצת התבלבלו מן הנאומים השונים לגבי מה שקורה כאן.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים מחר, יום רביעי, כ"ב באדר התש"ף, 18 במרץ 2020, בשעה 11:00.

יולי יואל אדלשטיין: ישיבה זו נעולה.